b'\n_START_ARTICLE_\nPadalo\n_START_PARAGRAPH_\nPad\xc3\xa1lo je mehanska naprava iz mehke tkanine, ki z zra\xc4\x8dnim uporom zavre prosto padanje telesa skozi ozra\xc4\x8dje._NEWLINE_Po navadi se uporabljajo, da zavrejo padec osebe ali predmeta (oprema, hrana, bomba, letala,...) na Zemljo oziroma da zmanj\xc5\xa1ajo hitrost letal pri pristajanju. Prvotna padala so bila izklju\xc4\x8dno namenjena zmanj\xc5\xa1evanju hitrosti, toda z napredkom znanosti in tehnologije se dana\xc5\xa1nja padala lahko tudi krmilijo in se jih uporablja za jadralno padalstvo._NEWLINE_Sprva so bila padala izdelana iz svile, danes pa se za njihovo izdelavo uporablja bolj vzdr\xc5\xbeljiv najlon, ki je v\xc4\x8dasih prepleten tudi s silikonom.'